اسلام آباد (اے پی پی) قومی وزارت جان جوڑی سروسز، یونیسیف و جہانی ادارہ جان جوڑی اسہ اہم ءُ آن لائن دیوان اسے ٹی مخلوق آ زور شاغانے کہ او بھلا عئید ءِ کننگ نا وخت آ کورونا وائرس نا تالانی ءِ توننگ کن سلاہ کروک رویہ غاتیا سختی اٹ عمل کیر تانکہ بروک آ عئید ءِ رکھ وڑاٹ اڈتننگ مرے۔ دیوان نا کماشی ءِ وزیراعظم پاکستان نا خصوصی کمکار جان جوڑی ڈاکٹر ظفر مرزا کرے۔ دا آن لائن دیوان اٹی داہیت آ زور شاغنگاکہ دا پاکستان نا ہر بندغ نا فرض ءِ کہ او تینے و تینا دوست آتے کوروناوائرس آن بچفنگ کن تینا کڑد ءِ ادا کیر۔ بھلا عئید انا دے تیٹی کوروناوائرس آن بچنگ نا سوب مروک آ رویہ غاتے تینا کننگ نا مسخت وزیراعظم عمران خان نا کنڈآن پیش کروک آ آب اٹنگا عملی گام گیج(ایس او پیز) تیا عملدرآمد کرسا وائرس نا تالانی ءِ اسہ وار ولدا ترندی اسکان سرمننگ آن توروئی ءِ ہراوڑاو چنکا عئید آن پد سرمسوسس۔ داوخت آ ہیت کرسا ڈاکٹر ظفرمرزا پارے کہ نن داوخت آ دَینی حالیت آتتون جنگ انا اسہ اہم ءُ مرحلہ سے ٹی اُن۔ داوخت آ کیس آتا کچ اٹ بھلو حداسسکان کمتی مسنے و دا مرحلہ غا نن ہمو لاپرواہی و ڈیوالائی تے کپنہ ہرافتا آزموندہ ننے چنکا عئید انا دے تیٹی مسوسس۔ نئے بیرہ کوویڈ۔ 19 نا دین آن ودی مروک آ حالیت آک مچ آ ملک اٹی مخلوق نا زند و جان جوڑی ءِ بھاز بے وڑ زہمی کرینو بلکن دانا سوب آن اہم خذمت آتا فراوانی نا چرجوئی آ ہم خراب ءُ زہم آ تمانے۔ داخذمت آتیٹی جان جوڑی، غذا، تعلیم، دیر و جان جوڑی و سفائی کون آ بنداوی خذمت آک اوار ءُ۔ داوخت آ ہیت کرسا پاکستان اٹ یونیسیف نا نمائندہ مس عائدہ گرماپارے کہ نن دا وخت آ کوروناوائرس نا برخلاف جنگ انا ہم انگا مرحلہ ٹی پترینگانن۔ داجنگ اٹ مارچ انا تُو آن ننا کماشی ءِ وزیراعظم پاکستان نا خصوصی کمکار جان جوڑی ڈاکٹر ظفرمرزا و اونا اہم شریدار آک کننگ ءُ۔ داکان بیدس خذمت کن وقف ہیلتھ ورکرآتا ہراول دستہ ہم کلیدی کڑد ادا کننگ اٹ لگوک ؛۔
